**Kristina Polak Bobić, viša knjižničarka**

kpolak@hazu.hr

**Dina Mašina, viša knjižničarka**

dinam@hazu.hr

Hrvatska akademija znanosti i umjetnosti, Zagreb

**Dodjeljivanje DOI oznaka u repozitoriju DiZbi.HAZU na platformi *Indigo***

Hrvatska akademija znanosti i umjetnosti ima bogatu nakladničku djelatnost i objavljuje rezultate znanstvenih istraživanja i umjetničkog stvaralaštva od 1867. godine, kada je izašao prvi broj časopisa *Rad*. Najvažnije Akademijine serije u velikoj su mjeri digitalizirane, detaljno obrađene i u potpunosti dostupne u repozitoriju Digitalna zbirka Hrvatske akademije znanosti i umjetnosti (DiZbi.HAZU).

DiZbi.HAZU je osnovan 2009. godine s ciljem da postane jedinstveni digitalni repozitorij koji će na jednom mjestu predstaviti i učiniti dostupnim Akademijine znanstvene i umjetničke zbirke. Velika produkcija znanstvenih radova zahtijeva odgovarajuću obradu u repozitoriju. Obrađuju se serije i zbornici radova, na analitičkoj razini, te monografije. Kako bi se odgovorilo na zahtjeve znanstvene zajednice i napredak novih tehnologija, Dizbi.HAZU se sustavno razvija i nudi mnoštvo novih usluga.

Odlukom Uprave HAZU, Akademijine publikacije dobivaju DOI oznaku, kojom se osigurava permanentna poveznica za pronalaženje određenog dokumenta, čak i u slučaju da dođe do promjene putanje na kojoj se nalazi dokument. Sukladno tome, pristupilo se izradi modula za dodjelu DOI broja u sustavu Dizbi.HAZU, na platformi *Indigo* (prethodno *ArhivX*).

Dodjela DOI identifikatora odvija se prema sljedećem scenariju:

1. Prije slanja u tisak odjel za nakladu postavlja elektronsku verziju dokumenta u *Indigo* i zatraži dodjelu DOI.

2. Katalogizator (knjižničar-administrator) ima na raspolaganju pregled liste na kojoj se nalaze zapisi za koje se zahtijeva dodjela DOI identifikatora. Katalogizator kroz *Indigo* aktivira opciju dodjele DOI identifikatora za pojedinačni zapis ili cijelu listu pripremljenih zapisa. DOI identifikator sastoji se od prefiksa koji je stalan i dodijeljen instituciji HAZU te sufiksa identifikatora koji generira platforma *Indigo*. Dodijeljeni DOI trenutno je vidljiv na portalu za prikaz bibliografskih zapisa, a jednom dodijeljeni identifikator više nije moguće niti je dopušteno ručno mijenjati, jer je putanja obrađenog zapisa pohranjena u servisu za razrješavanje *web* adresa.

3. Prije tiskanja, dodijeljeni DOI u pripremi za tisak se dodaje na prvu stranicu dokumenta, vidljivo mjesto uz naslov i autora. Na taj je način stvorena verzija za tisak te nova e-verzija dokumenta.

4. Nakon tiskanja katalogizator postavlja finalnu e-verziju dokumenta u repozitorij te ga objavljuje u skladu s pravilima objavljivanja nakladničkog odjela. Uvođenjem DOI identifikatora, DiZbi postaje referentno mjesto HAZU za objavu građe.

5. Nakon *online* objave dokumenta, *Indigo* šalje podatke u CrossRef i time zaokružuje ciklus dodjele DOI identifikatora gradivu koje znanstvenici mogu koristiti i citirati kod objave svojih članaka.